Zákon o nemorálnosti a protiprávnosti komunistického systému

Zákon o nemorálnosti a protiprávnosti komunistického systému (č. 125/1996 Z. z. ) je zákon prijatý Národnou radou Slovenskej republiky (NR SR), ktorý odsudzuje režim v období od 25. februára 1948 do 17. novembra 1989 založený na komunistickej ideológii. Komunistická strana Česko-Slovenska a jej odnož Komunistická strana Slovenska boli zločinnými a odsúdeniahodnými organizáciami, ktorých činnosť smerovala k potláčaniu základných práv a slobôd. Odpor a odboj bol legitímny, obeti si zaslúžia úctu a do premlčacej doby trestných činov sa doba trvania komunistického režimu v Česko-Slovensku (25. februára 1948 do 17. novembra 1989) nezapočítava.

 Komunistický režim 
NR SR v tomto zákone vyhlasuje, že komunistický režim a jeho presadzovatelia:

 nedával občanom možnosť slobodne vyjadriť politickú vôľu,
 prenasledoval a perzekuoval občanov a ich rodiny,
 porušoval princípy demokratického štátu, medzinárodné zmluvy aj svoje vlastné zákony,
 zneužíval mocenské nástroje,
 popravoval, vraždil a žalároval občanov vo väzniciach a táboroch nútených prác,
 používal brutálne metódy vrátane fyzického a psychického mučenia,
 zraňoval a usmrcoval občanov pri pokusoch o odchod do cudziny,
 zabraňoval občanom slobodne vycestovať do cudziny aj vrátiť sa z nej,
 násilne zadržiaval predstaviteľov a členov cirkví,
 násilne vysťahoval občanov,
 spojil sa s cudzou mocnosťou a od roku 1968 násilne udržiaval tento stav pomocou okupačných vojsk.

Zákon vyhlasuje, že odpor voči komunistickému režimu bol legitímny, morálne oprávnený a zasluhuje si úctu. Zákon stanovuje, že do premlčacej doby trestných činov, ktorých trestnosť nezanikla, sa nezapočítava doba od 25. februára 1948 do 17. novembra 1989, ak z politických dôvodov nedošlo k právoplatnému odsúdeniu alebo k zbaveniu obžaloby.

 Dôsledky 
Český „Zákon o protiprávnosti komunistického režimu a o odporu proti němu“ bol prijatý 1. augusta 1993, teda skoro tri roky pred prijatím slovenskej verzie (27. marca 1996). Český zákon v prvom paragrafe definite komunistický režim a v druhom ho označuje za „... zločinný, nelegitimní a je zavrženíhodný“. a zároveň „...Komunistická strana Československa byla organizací zločinnou a zavrženíhodnou ...“ Slovenský zákon, ktorý podpísali traja politici: Michal Kováč, Ivan Gašparovič, Vladimír Mečiar, ktorí boli všetci bývalí príslušníci KSČ, kopíruje český prvý paragraf do preambuly a paragraf o zločineckom charaktere KSČ bol vypustený. Český zákon priamo určuje vyplatenie „Státní rehabilitační dluhopisy, vydané občanům, kteří mají nárok na odškodnění podle § 23 odst. 5 zákona č. 119/1990 Sb., o soudní rehabilitaci, jsou splatné do konce roku 1995“.

Koaličná väčšina v parlamente zmenou dvoch zákonov zakázala nazývanie ulíc po predstaviteľoch totalitných režimov. Poslanci Fico a Blaha boli proti.
Ulice, námestia či iné verejné priestranstvá už nebude možné pomenovať po predstaviteľoch komunistického režimu či vojnového Slovenského štátu. Rozhodli o tom poslanci zmenou zákonov o nemorálnosti a protiprávnosti komunistického systému a o protifašistickom odboji. Tento zákon vstupuje do platnosti od 16.11.2020 Známou sa stala v roku 2015 Kauza pamätníka Vasiľa Bilaka postaveného v jeho rodnej obci Krajná Bystrá, ktorý v deň odhalenia dvaja občianski aktivisti z Košíc, výtvarník Peter Kalmus a Ľuboš Lorenz, na protest obliali červenou farbou, a na pamätník napísali červenou farbou nápis „SVIŇA“. 

Na Slovensku Zákon o protikomunistickom odboji 219/2006 Z. z. (16. marca 2006) priznáva účastníkom protikomunistického odboja právo na plnú morálnu rehabilitáciu a zároveň postavenia účastníka protikomunistického odboja, potvrdené preukazom. Podobný zákon v Česku je „Zákon o účastnících odboje a odporu proti komunismu“.

 Referencie 

 Pozri aj 
 Ústav pamäti národa

Kategória:Komunizmus v Česko-Slovensku
Kategória:Komunistická strana Česko-Slovenska
Kategória:Národná rada Slovenskej republiky
Kategória:Protikomunistický odboj
Kategória:Právne predpisy na Slovensku